АҞӘА, рашәарамза 8 – Sputnik, Бадраҟ Аҩӡба. Аԥснытәи акоманда ахәмарыҩцәа рыҩны ихәмаруан. Уи дара ирыдыз аҭакԥхықәра еиҳагьы иацнаҵон, иҳәеит акоманда акапитан Анри Ҳагәыш апресс-конференциаан.
"Аҽаџьара уаныхәмаруа, уи зынӡа аҽакуп. Ара ахәаԥшыҩцәа зегьы уара уоуп иззыԥшуа. Акоманда ариаҟара адгылара анамоу ахәмаррагьы еиҳа имариоуп", — иҳәеит иара.
Аԥсны акоманда агәыԥ "А" иалан. Аԥхьатәи рыхәмарраан 9:0 ҳәа Чагостәи акоманда иаиааиит. Уи ашьҭахь изцыхәмаруаз Мраҭашәаратәи Ермантәыла акоманда иаиааиит 1:0 ҳәа. Лапландиеи Аԥсни ркомандақәа рыхәмарра — 2:0 ҳәа ихыркәшахеит.
Рфиналтә хәмарраан Пенџьабтәи акоманда иаиааины атурнир иачемпионцәахеит.